KONTANT: Konserndirektør Trond Bentestuen i DNB er i Davos denne uken for å følge World Economic Forum. Foto: Bjørn Haugan , VG

DNB vil fjerne alle kontantene i Norge

DAVOS (VG) DNB vil fjerne alle norske kontanter. – Bare seks prosent av våre kunder bruker kontanter i løpet

av en dag. Kontantenes tid er forbi, sier konserndirektør Trond Bentestuen i DNB.

Oppdatert 29. januar 2016

Artikkelen er over fire år gammel

– Det er så mange farer og ulemper knyttet til kontanter, at vi har kommet til at de bør fases ut. I dag er rundt 50 milliarder kroner i omløp. Norges Bank kan bare redegjøre for 40 prosent av bruken, sier Bentestuen, som er direktør for personmarkedet i Norges største bank.

Svart økonomi

– Det betyr at 60 prosent av pengebruken er utenfor kontroll. Vi mener mye av det dreier seg om svart økonomi og hvitvasking.

– Sier du at 30 milliarder kroner og over halvparten av pengene i Norge i dag, er knyttet til svart økonomi?

– Det er i hvert fall kontanter vi ikke ser. Mange ligger i madrasser rundt omkring, men dette er også kontanter som driver den svarte økonomien i Norge.

Han sier forslaget om å kutte kontantene er behandlet i ledelsen i DNB.

– Når andelen som bruker kontanter daglig, er nede i seks prosent, så er det en så liten andel at vi mener det er på tide å ta en debatt om å fjerne dem.

Sett denne? Jarl (59) betalte kontant - endte med politirazzia

Hva med de eldre?

– Hva sier du til en 85 åring som ikke greier å bruke kort eller betale via mobil eller data?

– Vi vet de eldre er den største gruppen som fortsatt bruker kontanter og at det kan være en utfordring for en del. Men vi tror vi tror mange av dem vil kunne bli hjulpet.

– Hva med innsamlinger og tombola hos idrettslag?

– Idrettslag er vi i ferd med å finne løsninger for. Innsamlingsaksjoner tilbyr også løsninger uten kontanter.

– Strengt talt risikerer DNB å være taperen her; det er i stor grad deres eldste kunder som blir rammet?

– Ja, det er riktig. Men vi mener fortsatt at dette er riktige veien å gå. Og selv om vi nå foreslår dette, vil det nok ta sin tid før en slik endring blir gjennomført. Det sier en del at Norges Bank nå kommer med enda en ny seddelserie. Hvor de ikke engang fjerner 1000-lappen. Vi kan i det minste begynne med å fjerne den, sier han.

Husker du? Vil la deg betale med en selfie

Bruker kortet en gang om dagen

Bentestuen sier de ser hvordan kortene og de digitale løsningene fullstendig har tatt over.

• – I dag bruker vi bankkortet i gjennomsnitt 370 ganger i året, altså en gang hver dag.

• – Og Vipps, som vi introduserte i juni, har allerede fått 1,3 millioner brukere.

• – I desember brukte 15,2 millioner vår mobilbank. Det er nesten like mange som det mest brukte nettstedet, VG.

– Poenget er at nesten ingen bruker kontanter lenger og da synes vi at vi skal tilpasse oss til den virkeligheten. Norge trenger ikke kontanter lenger. I dag bruker Norge 3,5 milliarder kroner årlig på trykking og distribusjon, som er unødvendig.

Han sier kontanter er borte fra bankenes filialer, men at kontanter fortsatt bidrar til voldelig kriminalitet.

Fått med deg denne? DNB innfører nytt uttaks-gebyr

KORT: Konserndirektør Trond Bentestuen i DNB betaler for maten med kort i restauranten til Bettina Caprez. – Jeg har ikke hatt kontanter på lang tid, sier han. Foto: Bjørn Haugan , VG

– I 1994 var det 30 bankran. Nå får de ikke ut kontanter fra bankene og raner andre. Ved å fjerne dem vil den volden være historie.

– Vi kan risikere en digital kollaps?

– Den risikoen er der allerede. Man kan tenke seg andre midler enn cash for å veie opp i en krise. Sjefen i Deutsche Bank sa nettopp her i Davos at vi bør kvitte oss med cash.

– Hvordan skal dere få fortgang i arbeidet med å bli kvitt kontantene?

– Det bør lages en plan for hvordan de skal utfases. Danskene har begynt med å innføre regler om at det ikke er lov å betale med mer enn 50.000 kroner i kontanter. I Norge har Stortinget sagt nei til å sette en grense på 40.000 kroner. I Danmark har de konkludert med at det er et meget effektivt middel mot hvitvasking. Å kutte tusenlappen er et annet tiltak på veien mot det pengefrie samfunnet.

Les også: Tar opp konkurransen om vennebetaling på mobil

Vil kutte flere filialer

Teknologibruken gjør at DNB vil fortsette å kutte i antallet filialer.

– 85 prosent av våre kunder sier at de aldri eller meget sjelden er i en bank. Da mener vi det blir feil å opprettholde en historisk gammel struktur, med filialer. Da er det bedre å følge etter kundestrømmen og bedre tilbudet der kundene er; digitalt, sier Bentestuen.

– Jeg støtter DNB helt og fullt. Det er på tide å fjerne kontantene. I fjor var det bare 8,4 prosent som betalte med penger i våre butikker. Og andelen er fallende, sier Rema 1000-sjef Ole Robert Reitan.

Han sier at etter bankranenes tid er det ansatte i kiosker og butikker som opplever usikkerhet.

– Vi har knapt penger i butikkene og kioskene, men dessverre opplever Narvesen tidvis ran, sier Reitan.

Undersøkelse: Stadig flere overfører småbeløp med mobilen

– Over tid

– Vi vil ikke åpne for å forby kontanter nå, men vi tar gjerne en debatt om en utfasing over tid; jeg mener blant annet at vi igjen bør diskutere en beløpsgrense for kontant omsetning, slik danskene har innført. Argumentene om svart økonomi er gode, men foreløpig er det såpass mange eldre – og barn – som bruker kontanter, at det vil ta tid å fjerne, sier Aps finanspolitiske talskvinne, Marianne Marthinsen.

– Dette er en viktig problemstilling som jeg har forståelse for at DNB tar opp. Vi har likevel ikke planer om å endre loven på dette området nå. Det er mange, blant annet eldre, som fremdeles ønsker å bruke kontanter, og det må de få lov til. Det er dessuten ikke uproblematisk for personvernet å gjøre alle transaksjoner sporbare, sier statssekretær Tore Vamraak (H) i Finansdepartementet.

Publisert: 20.01.16 kl. 19:23 Oppdatert: 29.01.16 kl. 14:38

Les også